عبدالوهاب چاچڙ

مفتي عبدالوهاب چاچڙ  هڪ پاڪستاني اسلامي عالم، محقق ۽ ليکڪ آهي، جيڪو خاص طور تي ديني تعليم ۽ اسلامي فقہ ۾ پنهنجي خدمتن جي ڪري سڃاتو ويندو آهي.

 ابتدائي زندگي ۽ تعليم 
عبدالوهاب چاچڙ 26 مارچ 1942ع تي گهوٽڪي ضلعي جي ڳوٺ ڪنڊي چاچڙ ۾ پيدا ٿيو. هو ننڍپڻ ۾ والد جي وفات کان پوءِ پنهنجي چاچي مولوي محمد يوسف جي سرپرستيءَ ۾ تعليم حاصل ڪرڻ لڳو. 1956ع ۾ گهوٽڪي جي مدرسه قاسم العلوم ۾ داخلا ورتائين، جتان ابتدائي ديني تعليم مڪمل ڪيائين. بعد ۾ مدرسه مدينة العلوم، پنو عاقل ۾ مولانا عبدالهادي ميمڻ وٽ پڙهيو. 1967ع ۾ سندس ديني تعليم جي تڪميل ٿي، ۽ دستاربندي ڪئي وئي.

 تدريس 
تعليم مڪمل ڪرڻ کان پوءِ مولانا چاچڙ تدريس سان وابسته ٿيو. هن مدرسه قاسم العلوم، دارالعلوم حماديه هاليجي شريف، ۽ مظهرالعلوم منزل گاهه سکر ۾ پڙهايو. 1981ع ۾ روهڙيءَ ۾ جامعه عربيه دارالعلوم الشرعيه قائم ڪيائين، جتي درس و تدريس جو سلسلو جاري رکيو.

 شاگرد 
مولانا چاچڙ جا شاگرد مختلف شعبن ۾ پنهنجو مڃرايو، جن ۾ ڪجهه سياستدان، اديب، ۽ ديني اسڪالر شامل آهن:
 مولانا عبدالغفور حيدري - اڳوڻو ڊپٽي چيئرمين سينيٽ پاڪستان، اڳوڻو وفاقي وزير
 پروفيسر ڊاڪٽر عبدالقادر چاچڙ - پرنسپال، گورنمينٽ بوائز ڊگري ڪاليج، گهوٽڪي
 مولانا حافظ عبدالسميع لکڻ - اڳوڻو پروفيسر مڪه يونيورسٽي، مفتي اعظم سعودي عرب شيخ عبدالعزيز ابن باز جو شاگرد
 مولانا عبدالله جروار - مناظر ۽ ديني اسڪالر

 ادبي خدمتون 
مولانا چاچڙ ديني، فقهي، ۽ تاريخي موضوعن تي لکڻ جي شروعات علامه غلام مصطفيٰ قاسمي جي مشوري سان ڪئي. هو مختلف اخبارن ۽ رسالن ۾ مضمون لکندو رهيو، جن ۾ الرحيم، ملير ڊائجسٽ، هلال پاڪستان، ۽ انقلاب شامل آهن.

 تصنيفون 
مولانا چاچڙ ڪيترائي ڪتاب لکيا، جن مان ڪجهه مشهور هيٺ ڏجن ٿا:

سنڌي ڪتاب
 تفسير سهل البيان
 فتاويٰ شرعيه (ٽي جلد)
 مرد ڪامل - امام عبدالڪريم ٻيروي جي سوانح
 زڪوات جا مسئلا
 چوڏهين صدي جا برک عالم

اردو ڪتاب
 عورت کی وزارت عظمیٰ اور شريعت
 کالا باغ ڊيم منصوبه - قرآن و سنت جي روشنيءَ ۾
 سندھ کا کيس
 رویت ہلال کے مسائل

عربي ڪتاب
 تحقيق تحفت المحببين
 تحفة الڪرام بذڪر العشر الحرام

 ماهوار شريعت سکر 
1973ع ۾ شريعت پبليڪيشن جو بنياد وڌائين، جنهن هيٺ ماهوار شريعت نالي ديني، فقهي، ۽ قومي معاملن تي رسالو جاري ڪيائين. هي رسالو پنجاهه سالن کان مٿي عرصي تائين شايع ٿيندو رهيو. ان ۾ مختلف خاص نمبر پڻ شايع ڪيا ويا، جن ۾:
 فتوي نمبر
 حج نمبر
 ڪالاباغ ڊيم نمبر
 سوانح حيات نمبر
 شهيد ڊاڪٽر خالد محمود سومرو نمبر

 سياست 
مولانا چاچڙ جو لاڳاپو جميعت علماء اسلام (ف) سان رهيو. هو مفتي محمود جا ويجها ساٿي هئا ۽ فضل الرحمان پڻ کيس "مولانا شريعت خان" سڏيندو هو. 1987ع ۽ 2002ع ۾ گهوٽڪيءَ مان صوبائي چونڊن ۾ حصو ورتائين، پر ڪامياب نه ٿيو. 

ڪالاباغ ڊيم خلاف هن جو موقف اهم رهيو، ۽ هن ان کي غير شرعي قرار ڏيندي، تفصيلي ڪتاب لکيو، جيڪو مختلف ديني حلقن ۾ پڙهيو ويو.

 حوالا